Diari Oficial de la Generalitat Valenciana


Sumari del DOGV 3899, del 18-12-2000 (2000/9503)

ACORD de 31 d'octubre de 2000, de la Comissió Territorial d'Urbanisme de Castelló, relatiu a la modificació puntual núm. 31 del Pla General de Benicàssim.
----------------------------------------------------------------------------------------------------------------------------------------------------------

### Dades del document

Número de DOGV
:   3899

Data del DOGV
:   18-12-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9503


Data del document
:   31-10-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * pla d'urbanisme

ACORD de 31 d'octubre de 2000, de la Comissió Territorial d'Urbanisme de Castelló, relatiu a la modificació puntual núm. 31 del Pla General de Benicàssim. [2000/X9503]
  
Vist l'expedient relatiu a la modificació puntual núm.31 del Pla General de Benicàssim, i de conformitat amb els següents:
  
Antecedents
  
Primer. El ple de l'Ajuntament, en sessió del 30 de juny de 2000, acordà exposar al públic la modificació, cosa que es portà a efecte mitjançant anuncis publicats en el periòdic Levante de 14 de juliol de 2000, en el Butlletí Oficial de la Província de 20 de juliol de 2000 i en el Diari Oficial de la Generalitat Valenciana de 25 de juliol de 2000. Transcorregut el període d'informació al públic, durant el qual es formulà una al·legació, el ple de l'Ajuntament aprovà provisionalment la modificació en la sessió de 5 d'octubre de 2000, després d'això l'expedient té entrada en el Servei Territorial d'Urbanisme de Castelló el 20 d'octubre de 2000.
  
Segon. La documentació aportada consisteix en memòria informativa i justificativa i plans.
  
Tercer. L'objecte del document és introduir en el Pla General de Benicàssim les modificacions següents:
  
Modificació A. Zona nord de la urbanització Montornés-la Parreta-les Palmes.
  
A la zona nord de les urbanitzacions de muntanya Montornés-la Parreta-les Palmes, el Pla General vigent preveu un vial de connexió que comunica el sòl urbà a situat cada costat del barranc de la Parreta. En l'ordenació prevista en el pla vigent, aquest vial es troba desalineat en el seu entroncament amb les vies públiques del sòl urbà. La modificació el que proposa és, sense variar la classificació del sòl, modificar lleugerament el traçat d'aquest viari perquè els carrers tinguen continuïtat.
  
D'altra banda, adossat a l'avinguda de les Palmes i pròxim al límit del sòl urbà, hi ha una caseta en la qual es troba el bombament d'impulsió d'aigua potable per a servei de la urbanització El Refugio. La modificació proposa la previsió d'una dotació pública de servei urbà de 87,79 m2 en aquest punt, dins del sòl no urbanitzable de protecció d'infraestructures i de protecció ecològica i mediambiental.
  
Modificació B. Urbanització Montemolino
  
A la Urbanització Montemolino, carrer Molinàs, el Pla General vigent dissenya unes alineacions que es pretén reajustar, per a adaptar a la realitat, amb la qual cosa es passa de 576 m2 de sòl viari a 578 m2.
  
Modificació C. Carrer Sigalero
  
Al carrer Sigalero, part nord, el Pla General vigent assenyala una alineació recta. Amb la modificació es qualifica de via pública una porció suplementària de 56,20 m2, de forma que l'actual mur de contenció necessari per al pas inferior existent puga mantindre's en el seu traça actual. Així, es qualifica de via pública la zona que actualment permet l'accés al vial paral·lel a l'actual traçat ferroviari.
  
Modificació D. Ampliació del cementeri municipal
  
El gla general vigent preveu que l'ampliació del cementeri es porte a cap en uns terrenys situats al nord del cementeri municipal, amb una superfície de 13.395 m2. Amb la modificació es pretén que la zona d'ampliació coincidisca amb els terrenys situats a l'est de l'actual cementeri, ja que aquests terrenys són de titularitat municipal. La resta de terrenys, fins a completar una superfície de 15.232 m2, es proposen al nord-oest i nord dels terrenys de titularitat pública.
  
Quart. S'han emés els informes següents:
  
- El 7 d'agost de 2000 per part de la Unitat de Carreteres a Castelló de la Direcció General de Carreteres del Ministeri de Foment.
  
- El 7 d'agost de 2000 per part de la Direcció Territorial de la Conselleria de Medi Ambient.
  
- El 3 d'agost de 2000 per part de la Confederació Hidrogràfica del Xúquer.
  
Fonaments de dret
  
Primer. La tramitació de la present modificació puntual del Pla General de Benicàssim ha sigut correcta, de conformitat amb allò que s'ha establit en l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV).
  
Segon. La documentació està completa, en compliment d'allò que s'ha disposat en l'article 27 en relació amb el 55.1 de la LRAU, així com en l'article 45 i següents del RPCV.
  
Tercer. El projecte de modificació puntual núm. 31 del Pla General de Benicàssim inclou quatre modificacions distintes. Les modificacions B i C es refereixen a xicotets canvis en les alineacions de dos vials del sòl urbà i no hi ha cap obstacle legal a la seua aprovació definitiva. Quant a les modificacions A i D aquestes afecten sòl no urbanitzable, per això serà necessari un examen més minuciós.
  
Quart. L'apartat A de la modificació puntual núm. 31 del Pla General de Benicàssim té un doble contingut: es modifica el traçat d'un vial i es qualifica de dotació de servei urbà una superfície de 87,90 m2 per a la ubicació d'una caseta d'elevació d'aigües de la urbanització El Refugio.
  
En relació amb aquestes dues modificacions s'ha emés informe per part de la Direcció Territorial de Medi Ambient. L'informe de la Conselleria de Medi Ambient de 7 d'agost de 2000 assenyala el següent:
  
?La modificació denominada A en l'expedient remés a aquests serveis preveu l'ampliació de la superfície destinada a Sistema Local de Serveis Urbans, caseta de bombament d'aigua potable a la urbanització El Refugio. Aquesta superfície es troba ubicada sobre sòl no urbanitzable d'especial protecció (protecció mediambiental), en l'actualitat hi ha una caseta destinada al mateix fi que el proposat, amb una superfície d'uns trenta metres quadrats. La superfície sobre la qual es preveu l'ampliació són terrenys qualificats, de conformitat amb la Llei 3/1993, de 9 de desembre, de la Generalitat Valenciana, Forestal de la Comunitat Valenciana, com a forestals, per la qual cosa de conformitat amb aquesta llei, i el Decret 98/1995, de 16 de maig, del Govern Valencià, pel qual s'aprova el reglament que la desplega, hauran de sol·licitar informe de la Conselleria de Medi Ambient prèviament a l'execució de les obres proposades en aquesta modificació.
  
En aquest mateix apartat es preveu la modificació d'un vial que uneix les urbanitzacions Montornés-la Parreta-les Palmes, amb la finalitat d'adequar-lo a la realitat topogràfica, i permetre l'alineació amb el vial existent. Per a això es modifica el traçat del vial desplaçant-lo cap al marge dret del barranc i, per tant, a un canvi d'ubicació del vial classificat en l'actualitat com a reserva viària- sòl no urbanitzable de protecció infraestructures (SNU-PI RV) sobre sòl classificat com a no urbanitzable d'especial protecció (protecció mediambiental). Atés que aquest canvi no suposa modificació de la classificació del sòl i desenvolupa allò que s'ha establit en el vigent Pla General d'Ordenació Urbana, aquests serveis no veuen inconvenient per a l'execució de la modificació proposada?.
  
D'altra banda, la modificació del vial incideix sobre un barranc, cosa que ha determinat que se sol·licite l'informe de la Confederació Hidrogràfica del Xúquer. Aquest organisme ha emés l'informe amb data 3 d'agost de 2000, en el qual recorda quina és la normativa d'aplicació i assenyala que l'actuació s'haurà d'ajustar a allò que s'ha establit en la dita normativa.
  
Així les coses, no s'observa obstacle a l'aprovació definitiva de l'apartat A de la modificació puntual núm. 31 del Pla General de Benicàssim. En qualsevol cas, les obres d'execució de la caseta de bombament d'aigua exigirà l'informe previ de la Conselleria de Medi Ambient, i, d'altra banda, l'execució del vial exigirà també el compliment de la normativa de la Llei d'Aigües assenyalada per la Confederació Hidrogràfica del Xúquer.
  
Cinqué. L'apartat D de la modificació puntual núm. 31 del Pla General de Benicàssim suposa un canvi en la delimitació del cementeri.
  
En relació amb aquesta modificació s'ha emés un informe per part de la Unitat de Carreteres de l'Estat del Ministeri de Foment, amb data 7 d'agost de 2000, en el qual s'assenyala que «la modificació D ampliació del cementeri municipal s'informa favorablement en relació amb l'afecció amb la CN-340».
  
Al seu torn, la Direcció Territorial de Medi Ambient ha informat el 7 d'agost de 2000 el següent:
  
?La modificació denominada D en la memòria remesa es refereix a la modificació sobre la superfície del sòl classificat com a Sistema General de Serveis Urbans, ubicat sobre sòl no urbanitzable, i que afecta sòls situats al nord i al sud de la ubicació actual del cementeri municipal. Els terrenys afectats presenten característiques agrícoles, per la qual cosa aquests serveis tècnics consideren que no hi ha cap problema en l'execució de la modificació proposada?.
  
En atenció a tot això, s'estima que procedeix aprovar definitivament l'apartat D de la modificació puntual núm. 31 del Pla General de Benicàssim.
  
Sisé. De conformitat amb allò que s'ha establit en els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la seua proposta al dictamen previ de la Comissió Territorial d'Urbanisme, dictamen que, en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme de Castelló acorda
  
Aprovar definitivament la modificació número 31 del Pla General de Benicàssim.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 31 d'octubre de 2000.- El secretari de la Comissió Territorial d'Urbanisme: Fernando Renau Faubell.